Между 1914 и 1922 и двете страни са официално част от Британската империя. Судан се управлява от генерал-губернатор, назначен от Египет с британско съгласие, като Великобритания систематично се противопоставя на обединението на Судан и Египет. След като Египет обявява едностранно независимост през 1922 г., британската администрация увеличава контрола си в Судан, измествайки напълно Египет към 1924 г. и управлява страната като две на практика отделни области – северна мюсюлманска и южна християнска. Растящото египетско недоволство от това положение е една от причините за Юлската революция от 1952 и свалянето на египетската монархия. През 1954 г. правителствата на Великобритания и Египет се споразумяват за създаването на независим Судан от 1 януари 1956 г.